La Unió Gremial selecciona Sagunt per a una campanya de promoció del valencià a través del còmic
26 d’abril 2022

La Unió Gremial, entitat centenària en la qual està federada el Gremi d’Editors del País Valencià, ha seleccionat la ciutat de Sagunt per dur a terme una campanya de promoció del valencià, que es realitzarà a les escoles del municipi mitjançant el còmic i de totes les potencialitats que té este gènere creatiu.

A partir del mes de maig, i fins a desembre d'enguany, la revista infantil de còmic _Camacuc_ es repartirà gratuïtament a tot l'alumnat, des de tercer fins a sisé curs dels centres escolars de primària. A més, a partir de l'inici del curs 2022-2023, deu escoles es beneficiaran d'una sessió d'introducció al còmic totalment gratuïta, a càrrec de Joan Escrivà, director de l'editorial.

La regidora del Promoció del Valencià, Maria Josep Soriano, s'ha reunit recentment amb el fundador de _Camacuc_, Joan Escrivà, per tancar els detalls de la realització de l'activitat a Sagunt. _Camacuc_ és una revista escrita íntegrament en valencià des de l'any 1984 i està feta per autores i autors valencians.

Esta campanya té l'objectiu d'acostar el còmic a l'alumnat i fomentar la lectura a través d'ell, conéixer els autors i les autores que dibuixen en la revista valenciana degana del gènere, ajudar a normalitzar el valencià, aprendre recursos útils i eficaços per a crear i expressar-se a través del còmic i, a més, gaudir del taller i de la creació plàstica.

Soriano ha indicat que «**estem molt contents d’esta col·laboració. Ja sabem que el còmic és una eina que aplega fàcilment a l’alumnat, i fer-ho de mans de _Camacuc_ és un honor i un plaer com a sensibilitzadors del valencià que som tots dos. Els xiquets i les xiquetes tenen diversió i aprenentatge assegurats, ja que podran emportar-se la revista a casa i seran ells mateixos dinamitzadors del valencià**».

![](/media/alyotson/c-camacuc-comic.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-unio-gremial-selecciona-sagunt-per-a-una-campanya-de-promocio-del-valencia-a-traves-del-comic/ "Facebook")
*   [](http://twitter.com/share?url=https://aytosagunto.es/va/actualitat/la-unio-gremial-selecciona-sagunt-per-a-una-campanya-de-promocio-del-valencia-a-traves-del-comic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-unio-gremial-selecciona-sagunt-per-a-una-campanya-de-promocio-del-valencia-a-traves-del-comic/ "Linked In")
*   [](mailto:?body=https://aytosagunto.es/va/actualitat/la-unio-gremial-selecciona-sagunt-per-a-una-campanya-de-promocio-del-valencia-a-traves-del-comic/)